IL-US-kannatuskysely antaa SDP:lle nyt 21 prosentin kannatuksen, kokoomukselle mitataan 19,9 prosenttia.

Iltalehden ja Uuden Suomen kannatuskysely vahvistaa sen, mitä isojen medioiden (IL-US, Yle ja HS) gallupeissa on viime aikoina haisteltu. SDP:n kannatus on ollut nousussa, kokoomuksen kannatus on ollut liukumassa hiljalleen alaspäin. Tosin Ylen niin ikään tänään torstaina julkaisema mittaus antoi toisensuuntaista signaalia.

IL-US:n uusimman kyselyn aineisto on kerätty 16.-26. maaliskuuta, eli viimeisimmät haastateltavat ovat vastanneet kuluvan viikon maanantaina.

SDP:n puheenjohtaja Antti Rinne vie puolueensa pääsiäisen viettoon gallup-ykkösenä. INKA SOVERI

Tutkimuksen virhemarginaali on 2,5 prosenttiyksikköä suuntaansa, joten kärkikaksikko SDP ja kokoomus mahtuvat sen sisälle.

Tiukka taistelu

Iltalehti ja Uusi Suomi aloittivat säännölliset puolueiden eduskuntavaalikannatukset mittaukset viime joulukuussa. Joulukuussa kysely antoi kokoomukselle 20,8 prosentin kannatuksen, siitä on tultu alas 0,9 prosenttiyksikköä.

SDP:lle IL-US-kysely mittasi joulukuussa 20,1 prosenttia, tuorein kysely antaa puolueelle 21,0 prosentin kannatuksen.

Ylen toiseksi viimeisin mittaus (julki 2.3.) antoi SDP:lle 21,0 ja kokoomukselle 20,0 prosenttia. Yle julkaisi vielä tänään torstaina mittauksen: siinä kokoomus oli noussut takaisin paalupaikalle (21,5 %), SDP seurasi kakkosena 20,2 prosentin kannatuksella.

HS:n tuoreimmassa gallupissa (julki 18.3.) SDP:n kannatus oli 20,8 ja kokoomuksen 21,1 prosenttia. HS:n mittauksessa kokoomus oli vielä niukasti SDP:n edellä, mutta tulossa alaspäin.

IL-US -mittauksessa kyselyaineisto on " tuorein " , Ylen kyselyaineisto on kerätty pidemmältä ajalta.

IL-US -kyselyssä kärkipaikka on SDP:llä. Joka tapauksessa näyttää siltä, että pääministeripuolueen asemasta on tulossa hyvin tiukka taisto näiden kahden puolueen välillä.

Keskustan vaikea tie

Päähallituspuolue keskustan tilanteeseen ei helpotusta ole näkyvissä. Maan taloustilanteen kohentuminen ei ole ainakaan vielä vakuuttanut kansalaisia.

IL-US-mittaus antaa keskustalle toki hieman nousua helmikuun luvuista, mutta puolueen kannatus tuntuu jumittuneen 16 prosentin tietämiin. Yleisradion viimeisin, tänään torstaina julkaistu mittaus antoi keskustalle 16,3 prosentin kannatuksen. Puolue on reippaasti jäljessä SDP:tä ja kokoomusta.

Tulevia eduskuntavaaleja ja hallitusasetelmia silmällä pitäen kiinnostavaa on myös vihreiden kannatuskehitys.

IL-US-kyselyissä trendi on tällä hetkellä lievästi alaspäin, viimeisin mittaus antaa puolueelle 13,3 prosentin kannatuksen.

HS:n ja Ylen kannatuskyselyt ovat antaneet vihreille hieman paremman, reilun 14 prosentin kannatuksen. Vihreiden osalta kaukana ovat kuitenkin loppukesän 2017 lukemat, joilla vihreät nousi hetkeksi keskustan ohi ja SDP:n tasolle.

MIKAEL PERILÄ

Näin tutkimus tehtiin

- Tutkimuksen on tehnyt Iltalehden ja Uuden Suomen toimeksiannosta Tietoykkönen Oy.

- Haastattelut (1500 kappaletta) tehtiin monikanavaisesti puhelinhaastattelujen ja internet -kyselyn yhdistelmänä 16.3.-26.3.2018. Puhelinhaastatteluista vastasivat Tietoykkönen Oy:n omat tutkimushaastattelijat. Otantamenetelmänä käytettiin satunnaisotannan ja kiintiöpoiminnan yhdistelmää. Vastaajat edustavat äänestysikäisiä suomalaisia Ahvenanmaata lukuun ottamatta.

- Puoluekantansa ilmaisi 76,5 % vastaajista eli 1148 henkilöä. Tutkimuksen virhemarginaali kaikkien vastaajien osalta (n=1500) on 2,5 prosenttiyksikköä suuntaansa. Kannatusarvio-osiossa (n=1148) suurimman puolueen virhemarginaali on 2,4 prosenttiyksikköä suuntaansa.

- Kannatusarvion laskennassa on käytetty korjauskerrointa, joka pohjautuu sekä edellisiin kunnallis- että eduskuntavaaleihin.

- Vastaajilta kysyttiin: " Seuraavat eduskuntavaalit järjestetään vuonna 2019. Jos eduskuntavaalit järjestettäisiin juuri nyt, niin mitä puoluetta tai ryhmittymää ja sen ehdokasta äänestäisit? Mitä puoluetta tai ryhmittymää äänestit edellisissä kuntavaaleissa keväällä 2017? Entä mitä puoluetta tai ryhmittymää äänestit edellisissä eduskuntavaaleissa 2015? "

Juttuun lisätty klo 9:47 virhemarginaali suurimman puolueen osalta.